**M2- ישראל – דו״ח עדכון לקרן ראסל ברי – מרץ 21**

**מה אנחנו עושים השנה?**

במסגרת פיתוח תכניות המכון לחינוך חווייתי בישראל, ולאור המגבלות השונות שהקורונה כפתה עלינו, החלטנו להתמקד השנה בהקמה של תכנית חדשנית וייחודית - **״החממה לחינוך חווייתי״**. מדובר בתכנית הכשרה והעשרה לצוותים חינוכיים מהארגונים המובילים בישראל בתחום החינוך החווייתי, בהם המחנכים פתוחים וצמאים לעבור מסע התפתחות אישי וקבוצתי, הן בהיבט הזהותי והן במישור המקצועי. זאת בכדי להוביל תהליכי חינוך זהותי-חווייתי איכותי ורלוונטי יותר בארגונים שלהם.

התכנית תאפשר למשתתפים בה חשיפה לעקרונות היסוד של החינוך לערכים, כמו גם לתיאוריות פדגוגיות חדשניות, מודלים ופרקטיקות עכשוויות ביותר בתחום החינוך היהודי-חוויתי. במסגרתה הם יזכו להכיר, לחוות ולהמשיג סוגים שונים של התנסויות, במטרה להבין ממה מורכבת חוויה חינוכית משמעותית ובעלת ערך ולהעשיר את ארגז הכלים והמיומנויות שלהם. לאורך התהליך נחקור ביחד באמצעות שיח עמיתים וניתוח חוויות מהשטח, את מערכת היחסים בין ערכים אשר נמצאים בליבת החינוך הזהותי- חווייתי, לבין ההתנסות. נאפשר למשתתפים להתבונן על החזון האישי שלהם כמו גם על העשייה החינוכית שהם מובילים, ונבחן האם ועד כמה ישנה קוהרנטיות בין האני מאמין האישי והארגוני, ובין הערכים והחוויות שהם יוצרים ומפתחים.

התהליך יתקיים בין אפריל- יולי 2021 במקביל במספר ארגונים, אותם בחרנו מתוך מטרה להתנסות בהכשרה של אנשי חינוך הפועלים עם קהלי יעד כמה שיותר מגוונים. אנו צפויים להקים ״חממות לחינוך חוויתי״ בשיתוף עם:

* הצופים- תנועת הנוער הגדולה בישראל
* דרך-ארץ- עמותה המפעילה רשת מכינות קדם-צבאיות חצי-שנתיות בנגב לנוער מהפריפריה
* מועצה-אזורית תמר- בשיתוף עם התיכון האזורי בקיבוץ עין-גדי. התכנית מיועדת למחנכים בתיכון ולרכזי נוער יישוביים.

לבסוף, אנו שואפים לסיים את התהליך הסדנאי עם כל קהילת מחנכים, ביום מסכם משותף לכלל הקהילות בקיץ הקרוב. התכנית תלווה בתהליך מחקר של הערכה ומדידה, שיאפשר לנו ללמוד ולדייק עוד את הצרכים בהתאם לקהל היעד הישראלי ובהתאם לכך כמובן שגם את המענים והתכניות שנפתח בישראל.

במקביל, אנו נערכים לקיומו בקיץ של סמינר ״ערכם של ערכים״, עליו עדכנו בדו״ח הקודם, שהיה צפוי להתקיים בינואר 21 ולצערנו נדחה בעקבות משבר הקורונה הסגר בישראל. מדובר כאמור בתכנית לאנשי חינוך מובילים ומנוסים מתכנית בארי של מכון הרטמן ומשרד החינוך, המלווים ומנחים מורים ליהדות בחינוך הפורמלי. ההשתלמות תתמקד בנושא של חינוך לערכים ופיתוח זהות, תתמוך בתהליך ההבניה של קבוצת העמיתים המקצועית של מנחי תכנית בארי ומשרד החינוך, ותסייע להם בטיפול קהילות מחנכים מתחום הדעת של תרבות יהודית-ישראלית.

**מה מתוכנן לשנה הבאה?**

כלל הפיילוטים המתוכננים לחודשים הקרובים השנה, נועדו בין היתר לתמוך את התכנית האסטרטגית של M2 בישראל. היעד שהצבנו לעצמנו כארגון, הוא בפתיחת מחזור ראשון של SEC ישראל בחורף 2021- התכנית אשר הוכיחה את עצמה בחו״ל עם 4 מחזורים של משתתפים בשנים האחרונות, וברצוננו לאפשר גם למחנכים ישראלים לזכות להשתתף בה. התכנית, שאורכה 10- 12 חודשים מיודעת לקבוצה של אנשי חינוך בכירים ומנוסים הפועלים בארגוני החינוך החווייתי-זהותי המובילים בישראל. אנו מקווים ש״החממה לחינוך חוויתי״ ו״ערכם של ערכים״ יאפשרו לקהל היעד הישראלי הרלוונטי להיחשף ל- M2 ולהכיר את העשייה המקצועית שלנו. זאת במטרה שכמה שיותר ארגונים ודמויות בכירות יגישו מועמדות למחזור הראשון של SEC ישראל.